陪韓子雲弔張安國舍人墓
作者：章甫
朝代：宋

paragraphs: 頃從武昌守，來哭清果墓。
老淚濕征衫，傷心不忍去。
焉知五載後，重到山崔嵬。
松柏倏已拱，宿草纏餘哀。
公乘使者車，忠厚神所賚。
遠懷平生親，斗酒相沃酹。
曩以門下故，獲登君子堂。
招呼連屋居，此意詎可忘。
青春閉佳城，榮華竟消歇。
空餘千古名，不隨世磨滅。
蓬萊定何處，神仙知有無。
徘徊重徘徊，悲風生坐隅。